**על בית והשכלה – החינוך כמפתח להצלחה בחיים**

פיתוח ועיבוד: שרון רחמים

**אוכלוסיית יעד:** תלמידי חטיבת ביניים – תיכון

**נושא:** הקשר בין המסרים המועברים בבית לבין השכלה

**מתודה:** עבודה בקבוצות

**משך היחידה:** שיעור

**מטרת השיעור:**

מטרת השיעור, לעמוד על הקשר בין תפישת ההורים בבית לבין המוטיבציה ללימודים של התלמיד בבית הספר.

**עזרים:**

* כרטיס עבודה בקבוצות – מצ"ב
* כרטיסיות צבעוניות עם תמונת מפתח, כמספר הקבוצות – מצ"ב.

**מהלך השיעור:**

מחלקים את הכיתה לקבוצות.

כל קבוצה מקבלת תיאור אירוע + שאלות (יהיו קבוצות שיקבלו אירוע זהה, סה"כ 3 אירועים) + גיליונות צבעוניים עם מפתחות, כמספר הקבוצות, שבסופו של דבר יתלו בכיתה.

כל קבוצה תקבל כעשרים דקות לנתח את האירוע שלפניה ולהשלים את המפתחות.

לאחר מכן תשתף כל קבוצה בממצאיה והמורה תקיים דיון מסכם.

המפתחות יאספו מכל קבוצה ויתלו בכיתה.

**אפשרות נוספת:** במקום המפתחות, ניתן להכין מראש פלקט שמצוירת בו דלת במרכז הפלקט. בצד אחד יכתבו התלמידים מהם המפתחות להצלחה בחיים ובצד השני יציבו התלמידים יעדים (לימודים גבוהים, הצלחה, עושר, כבוד וכד').

**אירוע מספר 1**

סיפורו של נתן, אב לתלמיד בכיתה ט': "כל החיים שלי לא למדתי. באנו לארץ, היינו משפחה גדולה והייתי חייב לעזור בפרנסה. בגיל שש כבר הלכתי עם אבא שלי לשוק למכור ירקות. בגיל עשר צעקתי כמו רוכל מקצועי ובבית היו גאים בי. לפעמים הייתי עובר, בדרך לשוק, דרך בית הספר. הייתי רואה את הילדים הולכים בשמחה עם הילקוט על הגב ועם ספרים ביד והייתי שואל את עצמי למה לא אני? אבל לא העזתי לדבר על זה בבית. ידעתי שגם אם ההורים שלי יסכימו, אני חייב לעזור להם. היום בראיה לאחור, אני יודע שהפסדתי הרבה, אני יודע שאי אפשר לתקן. אני עדיין עובד בשוק, קם כל בוקר בחמש כדי לפרוק את משאית התנובה וחוזר הביתה בערב מותש. אני בקושי יכול לכתוב צ'ק בלי שגיאות כתיב וכשהילדים שלי היו קטנים וביקשו שאקריא להם סיפור תמיד הייתי ממציא תירוצים... אני מתבייש ללכת לבנק ולפעמים אני חותם על ניירות מבלי שאקרא אותם... ובגלל זה חשוב לי מאוד שהילד שלי ילמד. אני מוכן לאכול לחם עם בצל, לא ללכת לבתי מלון או לנסוע לחו"ל כדי שהילד שלי יצליח בלימודים. לימודים זה מפתח להצלחה בחיים. אני בטוח בזה. חשוב לי שהילד שלי ידע את זה בזמן".

1. הסבירו בלשונכם, מדוע האב נאלץ שלא ללמוד?
2. מדוע לדעתכם הוא לא העיז לדבר בבית על הרצון שלו ללמוד?
3. האב אומר "אני יודע שהפסדתי הרבה" – למה לדעתכם הוא מתכוון?
4. מה היה רוצה שיהיה לילדים שלו ושלו אין? למה?
5. האב טוען כי "לימודים זה מפתח להצלחה בחיים" – השלימו בדף הבא, בתוך המפתח, מפתח למה? כל תלמיד ממלא את המפתח שלו.

**אירוע מספר 2**

סיפורו של יוסי, אב לתלמיד בכיתה יא': "אני לא מבין למה המורה מתעקשת שהילד שלי יבוא לבית הספר. כל הזמן אומרים לימודים לימודים לימודים, אבל זה לא הכל בחיים. לפעמים צריך קודם לדאוג למשפחה ולהתפרנס. אף פעם לא היינו משפחה חכמה. גם אני בקושי יודע לכתוב. אני צריך את הילד שיעזור לי בעסק ואני לא מבין למה מכניסים לו כל מני שטויות בראש. אני צריך אותו בעסק ולא שישב לי בבית לקרוא ספרים. אני זקוק לו לעזרה בנגריה. מה משנים כבר הלימודים? ממילא הוא ינהל את הנגרייה בבוא היום ולשם כך אין צורך בבית הספר. אני לא למדתי ומהבן שלי גם ככה לא יצא כלום בלימודים, אז מה זה משנה? לפחות בנגריה אני מבטיח לו עתיד כלכלי, לא ככה?".

1. מה הפסיד האב בגלל שלא למד?
2. מה אתם למדים על מצבה הכלכלי של המשפחה?
3. האב טוען כי העבודה בנגריה חשובה יותר מלימודים ותבטיח לבנו עתיד כלכלי. האם אתם מסכימים עם הטענה?
4. כיצד לדעתכם מרגיש בנו?
5. נסו להוכיח, בשם הבן, כי "לימודים הם מפתח להצלחה בחיים" – השלימו בדף הבא, בתוך המפתח, מפתח למה?

**אירוע מספר 3**

סיפורו של נתן, אב לתלמיד בכיתה י': "גדלתי במשפחה משכילה. תמיד היו פזורים ספרים על השולחן בסלון, אמא הייתה קוראת, גם אבא וגם האחים. בסלון, במקום תערוכה של כלי פורצלן, אבא היה מוסיף עוד ועוד מדפים. תמיד חינכו אותי שחשוב ללמוד. אבל, אותי משך מגרש הכדורגל. אהבתי להיות שם עם החברים, לרוץ אחרי הכדור, להזיע ולהוציא אנרגיה. אבל ההורים שלי לא ויתרו לי. אבא ואמא שלי ישבו איתי שעות על שיעורי הבית, בשבתות קראנו ספרים יחד וגם כשהמצב הכלכלי היה מורכב, ההורים שלי לא ויתרו על המורים הפרטיים והספרייה בסלון רק הלכה וגדלה. לפעמים זה הרגיז אותי, הרגשתי שלוחצים עלי יותר מדי. אבל, היום במבט לאחור, אני מודה להורים שלי. בזכות הדחיפה שלהם והמודל שהציבו בבית, סיימתי בגרויות בהצלחה, המשכתי לקצונה, תואר ראשון, תואר שני ... היום אני עובד כעורך דין פרטי, מרוויח די כסף כדי לחיות ברווחה ולנהל את חיי. אני מבין, ואני מסביר לילדי כי הלימודים הם המפתח להצלחה בחיים".

1. האב טוען כי בבית חינכו אותו שחשוב ללמוד, איך זה בא לידי ביטוי בקטע?
2. מה אתם למדים על מצבה הכלכלי של המשפחה?
3. מדוע לדעתכם ההורים שלו דחקו בו ללמוד? מה הוא הרוויח מזה?
4. מה אבא זה מצפה מילדיו? מדוע?
5. נסו להוכיח את טענתו כי "לימודים הם מפתח להצלחה בחיים" – השלימו בדף הבא, בתוך המפתח, מפתח למה?

MC900383836[1]

**הלימודים הם מפתח ל:**